ปตท.ไต่อันดับโลก167พ่วงลูก2แห่งติดกลุ่ม
ปตท.เจ๋ง อันดับโลกทะยานขึ้นไม่หยุด ติด 167 บริษัทชั้นนำ จากที่เคยอยู่ 171 ส่วนบริษัทในเครือ PTTGC และ TOP ติดกลุ่มด้วย
4 มิ.ย. 2555

ปตท.เจ๋ง อันดับโลกทะยานขึ้นไม่หยุด ติด 167 บริษัทชั้นนำ จากที่เคยอยู่ 171 ส่วนบริษัทในเครือ PTTGC และ TOP ติดกลุ่มด้วย
นายไพรินทร์ ชูโชติถาวร ประธานเจ้าหน้าที่บริหารและกรรมการผู้จัดการใหญ่ บริษัท ปตท. (PTT) เปิดเผยว่า ปตท.ได้รับการจัดอันดับเป็นลำดับที่ 167 จาก 2,000 บริษัทชั้นนำทั่วโลกที่มีขนาดใหญ่และทรงอิทธิพลที่สุดประจำปี 2555 จากการสำรวจ Forbes Global 2000 โดยนิตยสารฟอร์บส์ ซึ่งเป็นนิตยสารการเงินและการธนาคารชั้นนำของโลก นับว่ามีพัฒนาการที่ดีขึ้น จากปีก่อนหน้าอยู่ที่อันดับ 171 แสดงถึงความเชื่อมั่นของนักลงทุนต่างประเทศมีต่อการดำเนินธุรกิจของบริษัท 
ทั้งนี้ นิตยสาร Forbes Global 2000 ได้คัดเลือกบริษัทมหาชนขนาดใหญ่ของโลกจำนวน 3,300 บริษัท เหลือ 2,000บริษัท เพื่อทำการจัดอันดับโดยวัดจากการประเมินศักยภาพการดำเนินธุรกิจในปี 2554 ที่ผ่านมา ซึ่งวิเคราะห์จากองค์ประกอบด้านการเงินต่างๆ ได้แก่ ยอดขาย กำไร มูลค่าทรัพย์สินและมูลค่าตลาด 
สำหรับบริษัทไทยที่ติดอันดับ Forbes Global 2000 ปีนี้ มีทั้งสิ้น 17 บริษัท โดยนอกจาก ปตท.แล้ว บริษัทในกลุ่ม ทั้งบริษัท พีทีที โกลบอล เคมิคอล (PTTGC) และ บริษัท ไทยออยล์ (TOP) ยังได้รับการจัดอันดับด้วยเช่นกัน โดยอยู่ในอันดับที่ 665 และ 1,288 ตามลำดับ ซึ่งสะท้อนถึงความแข็งแกร่งของพื้นฐานทางเศรษฐกิจไทยที่สามารถผ่านอุปสรรคต่างๆ ได้ หลังเกิดอุทกภัยเมื่อปลายปีที่ผ่านมา 
ด้านนายเทวินทร์ วงศ์วานิช ประธานเจ้าหน้าที่บริหาร บริษัท ปตท.สำรวจและผลิตปิโตรเลียม (PTTEP) กล่าวว่า บริษัทย่อยของปตท.สผ.ได้ประกาศการทำคำเสนอซื้อหุ้นในบริษัท โคฟ เอนเนอจี้ (Cove Energy) เมื่อวันที่ 23 พ.ค. ที่ผ่านมานั้น ขณะนี้บริษัทได้นำส่งเอกสารระบุรายละเอียดเกี่ยวกับการทำคำเสนอซื้อหุ้นและแบบฟอร์มการตอบรับคำเสนอซื้อหุ้น ให้แก่ผู้ถือหุ้นโคฟเป็นที่เรียบร้อยแล้ว 
ทั้งนี้ บริษัทจะเปิดให้มีการตอบรับคำเสนอซื้อหุ้นจนถึงเวลา 13.00 น. (ตามเวลาของประเทศอังกฤษ) ของวันที่ 22 มิ.ย. 2555 หรือหลังจากวันและเวลาดังกล่าวตามที่บริษัทเห็นสมควร โดยจะต้องได้รับความเห็นชอบจากคณะกรรมการกำกับการซื้อขายหุ้นตาม Takeover Code (Panel) ก่อน
นางพุทธชาด มุกดาประกรผู้ช่วยกรรมการผู้จัดการใหญ่สื่อสารองค์กรและกิจการเพื่อสังคม บริษัท ปตท. เปิดเผยถึงผลสำรวจความคิดเห็นของนิตยสารไฟแนนซ์ เอเชีย (FinanceAsia) จากนักลงทุนและนักวิเคราะห์ จำนวน 265 ราย ที่มีต่อบริษัทจดทะเบียนในภูมิภาคเอเชียแปซิฟิก ประจำปี 2555ว่า ปตท. ได้รับคัดเลือกให้เป็นบริษัทที่มีการบริหารจัดการดีที่สุด ในประเทศไทย โดย ปตท. ได้รับ7 ประเภทรางวัลจากทั้งหมด 9 ประเภทรางวัล